Brandbestryders hou kop toe vlamme Franschhoek naderFoto: WoF Die Franschhoekveldbrand wat sedert Maandag in die Kaapse Wynland woed, hou tans nié meer ŉ bedreiging vir Franschhoek en omliggende plase in nie. Dié veldbrand is Donderdagmiddag inderhaas deur middel van natlyne en voorbrande in sy spore gestuit nadat dit in ŉ stadium gelyk het of die brand weens die Suidoostewind na die dorpsgrense sou versprei. Volgens Jo-Anne Otto, adjunkdirekteur van kommunikasie by die Kaapse Wynland-distriksmunisipaliteit, is dit te danke aan brandbestryders se verandering van strategie dat geen skade aan eiendom, beserings of lewensverlies plaasgevind het nie. Brandbestryders moes noodgedwonge planne beraam om die Franschhoekpas as ŉ natlyn te gebruik waar helikopters water gestort het om te verhoed dat die vlamme dié lyn oorsteek. Die veldbrand woed egter steeds in die hoogliggende gebiede, maar hou tans geen bedreiging vir mense of eiendom in nie. “Hierdie gebiede kan nou geprioritiseer word en die bestuur daarvan sal gedurende ŉ bestuursvergadering vanoggend beslis word,” verduidelik Otto. Die Franschhoekpas is Donderdagaand weer vir verkeer gesluit. Volgens Otto het dié veldbrand reeds 5 472 ha veld verwoes. Altesaam 169 brandbestryders en 25 voertuie word ingespan om dié veldbrand te blus.